Groepe eis polisieverantwoordelikheid vir Marikana-slagting | Maroela Media
Regtegroepe met belange by die Marikana-slagting wat in 2012 in Noordwes afgespeel het, eis om te weet waarom dit sewe jaar lank geneem het om die betrokke polisiebeamptes in die hof te sien.
Die Socio-Economic Rights Institute (Seri) en die organisasie Right to Know (R2K) het dié vraag Maandag gevra tydens 'n betoging waar die voormalige adjunkhoof van die polisie in Noordwes, genl.maj. William Mpembe, in die Mankwe-landdroshof verskyn het.
Mpembe, asook Gideon van Zyl, Dingaan Madoda en Oupa Pula, word van verskeie oortredings aangekla omdat hulle voor die Farlam-kommissie van ondersoek glo gelieg het oor die dood van die 60-jarige mynwerker Madisaotsile van Wyk Sagalala.
Die kommissie is geloods om die slagting, wat gelei het tot die dood van 34 betogers tydens 'n onwettige staking by Lonmin se platinummyn by Marikana, te ondersoek.
Bongani Xezwa, woordvoerder van R2K, het gesê geregtigheid moet geskied sodat die mense van Marikana berusting kan vind.
"Ons betoog teen wat hier aan die gang is en ons vra vir geregtigheid. Ons weet wat nou gebeur en wat in 2012 gebeur het. Ons is hier om te sê geregtigheid moet seëvier. William Mpembe en diegene wat betrek word moet verantwoordelik gehou vir hulle optrede en die dinge wat hulle in 2012 tydens die Marikana-slagting gedoen het," het hy gesê.
"Ons hou die situasie dop en dit duur geweldig lank. Ons het in die hof gehoor die onafhanklike polisieondersoekdirektoraat (Opod) se ondersoek is 'n ruk lank gestuit. Iemand moet nou toesien dat geregtigheid die mense dien."
Seri se direkter van litigasie, Nomzamo Zondo, het gesê die organisasie is vasbeslote om toe te sien dat geregtigheid geskied. Sy het gesê die families wil sien dat diegene wat verantwoordelik is vir die dood van hulle familielede, ook strafregtelik vervolg word.
"Die Sagalala-familie het drie jaar by die kommissie van ondersoek spandeer om uit te vind wat gebeur het. Maar die polisie het suksesvol weggesteek hoe en waar hy dood is. Hulle wil toesien dat diegene betrokke by die toesmeerdery, voor stok gekry word," het Zondo gesê.
Die klomp is ledig,gee elkeen n duisend rand en alles is vergete want dit is die eintlike rede .
En natuurlik hoor mens geen oproepe vir behoorlike ondersoeke na die bloedige moorde wat deur die myners gepleeg is op onskuldige mense in die paar dae wat die Marikana skietery voorafgegaan het nie. Hoekom is dit? Alweer die welbekende dubbel standaarde wat so gereeld in SA van toepassing is of dalk weer selektiewe geheue? Daardie mense is koelbloedig op die wreedste maniere denkbaar deur die stakende mynwerkers vermoor maar sekere mense se simpatie bly by die Marikana slagoffers? Wat van die mense wat deur hulle vermoor is? Sekerlik het daardie families geldige eise teen die betrokke unies? Waarom die alewige… Lees meer »
Wat van die mynwerkers wat die sekuriteitswagte vermoor het? Waarom was hulle nog nie in die hof? Waarom sê niemand 'n woord daaroor?
Die mynwerkers het reeds gewys hulle sal moor en daarom was die polisie se optrede niks anders as selfverdediging…